**Informatīvais ziņojums**

**“Par neatbilstoši veikto izdevumu norakstīšanu darbības programmas „Infrastruktūra un pakalpojumi” 3.4.4.1.aktivitāti „Daudzdzīvokļu māju siltumnoturības uzlabošanas pasākumi”””**

Informatīvais ziņojums “Par neatbilstoši veikto izdevumu norakstīšanu darbības programmas “Infrastruktūra un pakalpojumi” 3.4.4.1. aktivitāti “Daudzdzīvokļu māju siltumnoturības uzlabošabas pasākumi”” izstrādāts atsaucoties uz Ministru kabineta 2010.gada 10.augusta noteikumiem Nr.740 “Kārtība, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem lēmumu par piešķirtā finansējuma izlietojumu un atgūst neatbilstošos izdevumus” [[1]](#footnote-1)(turpmāk – MK noteikumi Nr. 740), kas nosaka pienākumus atbildīgajām iestādēm izvērtēt Eiropas Savienības struktūrfondu un Kohēzijas fonda (turpmāk – Eiropas Savienības fonds) projektos (turpmāk– projekts) konstatētās neatbilstības, pieņemot lēmumu par piešķirtā finansējuma izlietojumu un neatbilstoši veikto izdevumu atgūšanu.

# **Esošās situācijas izklāsts**

Īstenojot Eiropas Savienības (turpmāk – ES) fondu finansētās darbības programmas gan plānošanas periodā 2007.- 2013. gadā, gan 2014.- 2020.gadā tiek īstenotas aktivitātes, kuru mērķis ir atbalstīt daudzdzīvokļu dzīvojamo māju energoefektivitātes paaugstināšanas pasākumus.

Pamatojoties uz Eiropas Savienības struktūrfondu un Kohēzijas fonda vadības likuma 18.panta 10.punktu ir izdoti vairāki Ministru kabineta noteikumi, kas nosaka kārtību, kādā īsteno atbalsta programmas daudzdzīvokļu dzīvojamo māju energoefektivitātes paaugstināšanai, kā, piemēram, darbības programma “Infrastruktūra un pakalpojumi” papildinājuma 3.4.4.1.aktivitātes “Daudzdzīvokļu māju siltumnoturības uzlabošanas pasākumi” (turpmāk – aktivitāte):

Aktivitātes mērķis un būtība ir energoefektivitātes paaugstināšana daudzdzīvokļu dzīvojamās mājās, lai nodrošinātu dzīvojamā fonda ilgtspēju un energoresursu efektīvu izmantošanu.

Savukārt, lai veicinātu efektīvu un caurredzamu aktivitātes īstenošanu, ir noteikti attiecīgi nosacījumi, prasības un pienākumi, kas jāievēro gan kā projekta iesniedzējam, gan atbildīgajai iestādei (Ekonomikas ministrijai), kas nodrošina aktivitātes īstenošanu, gan arī iestādei (aktivitātes ietvaros – Latvijas Investīciju un attīstības aģentūrai), kas apstiprina projekta iesniegumu un nodrošina aktivitātes ietvaros apstiprināto projektu uzraudzību un kontroli (veic administrēšanas funkcijas).

Tādējādi ir noteikta kārtība, kādā finansējums tiek iegūts, tā apjoms, kā arī projekta iesniedzējam izvirzāmās prasības, atbalstāmās darbības, projektu iesniegumu atlases izsludināšanas, projektu iesniegumu iesniegšanas, projektu iesniegumu vērtēšanas un lēmumu pieņemšanas kārtību, projektu iesniegumu vērtēšanas kritēriji, projektu īstenošanas un finansējuma saņemšanas nosacījumi, kā arī atbildīgās iestādes, sadarbības iestādes funkcijas.

Aktivitātes ietvaros tiek sniegts finansējums noteiktā apjomā, piemēram, energoaudita, tehniskā apsekojuma un būvprojekta sagatavošanai, būvdarbu veikšanai daudzdzīvokļu dzīvojamo māju dzīvokļu īpašnieku kopīpašumā esošajās daļās, kā arī projekta būvuzraudzībai un autoruzraudzībai, nodrošinot energoefektivitātes uzlabošanas pasākumu izpildi un ilgmūžību.

Aktivitātes projektus līdzfinansē no Eiropas Reģionālās attīstības fonda līdzekļiem.

Jebkurš Eiropas Savienības politikas finanšu instruments, t.sk., fondu finansējums un cits ārvalstu finanšu palīdzības finansējums, kā arī valsts un pašvaldību budžeta līdzekļu finansējums ir uzskatāms par publisko finansējumu.

Tādējādi, īstenojot aktivitāti, vienlaikus ir nepieciešams nodrošināt, ka minētā fonda līdzekļi kā publiskās personas finanšu līdzekļi un manta tiktu izmantota likumīgi un atbilstoši iedzīvotāju interesēm, novēršot to izšķērdēšanu un nelietderīgu izmantošanu, kā to paredz Publiskas personas finanšu līdzekļu un mantas izšķērdēšanas novēršanas likums[[2]](#footnote-2).

Turklāt aktivitātes ietvaros piešķirtā finansējuma izlietojuma kārtību, kā arī atbildīgās iestādes, sadarbības iestādes un vadošās iestādes pienākumus un tiesības nosaka Eiropas Savienības struktūrfondu un Kohēzijas fonda vadības likums[[3]](#footnote-3), un uz tā pamata izdotie MK noteikumi Nr. 740.

Saskaņā ar MK noteikumu Nr. 740 2.1.apakšpunktu neatbilstība ir jebkurš Latvijas Republikas vai Eiropas Savienības tiesību akta pārkāpums, kas atbilst Padomes 2006.gada 11.jūlija Regulas (EK) Nr. 1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1260/1999, 2.panta 7.punktam. Proti, neatbilstība ir jebkurš Kopienas tiesību aktu pārkāpums, kas noticis saimnieciskās darbības subjekta darbības vai bezdarbības dēļ un kas rada vai varētu radīt kaitējumu Eiropas Savienības vispārējam budžetam, prasot no vispārējā budžeta segt nepamatotu izdevumu daļu.

# **Problēmas izklāsts**

[2.1] Atbilstoši Dzīvokļu īpašuma likuma 10.panta 1.punktam dzīvokļa īpašnieka pienākums ir piedalīties dzīvojamās mājas pārvaldīšanā.

Aktivitātes ietvaros projekta iesniedzējs ir daudzdzīvokļu dzīvojamās mājas dzīvokļu īpašnieki, kas projektu iesniedz ar pilnvarotās personas starpniecību. Lēmumu par attiecīgās personas pilnvarošanu pieņem dzīvokļu īpašnieku kopība.

Dzīvokļu īpašuma likuma 15.pants definē dzīvokļu īpašnieku kopību. Tā ir pārvaldes institūcija dzīvojamā mājā, kas sadalīta dzīvokļu īpašumos. Tās sastāvā ir visi mājas dzīvokļu īpašnieki. Atbilstoši minētā likuma 16.pantam tieši kopībai ir tiesības izlemt ikvienu jautājumu, kas attiecas uz mājas kopīpašumā esošo daļu.

Tādejādi, ja izlemjamais jautājums ir pakalpojuma saņemšana dzīvojamai mājai kopumā, tad lēmumu pieņem dzīvokļu īpašnieku kopība. Savukārt atbilstoši Dzīvokļu īpašuma likuma 10.panta pirmās daļas 8.punktam dzīvokļu īpašniekiem ir pienākums pildīt dzīvokļu īpašnieku kopības pieņemtos lēmumus.

Ar dzīvokļu īpašnieku kopības pieņemto lēmumu apstiprinātā pilnvarotā persona darbojas dzīvokļu īpašnieku interesēs un, pamatojoties uz pilnvarojuma līgumu, dzīvokļu īpašnieku vārdā īsteno projektu - veic mājas energoefektivitātes veicinošu pasākumu organizēšanu un nodrošina ēkas renovāciju, ar būvdarbu veikšanu saistītos pasākumus.

Attiecīgi pilnvarotai personai, kas saskaņā ar Eiropas Savienības struktūrfondu un Kohēzijas fonda vadības likuma 15.panta pirmo daļu ir finansējuma saņēmējs, ir pienākums nodrošināt Eiropas Savienības fonda projekta īstenošanu atbilstoši civiltiesiskā līguma noteikumiem.

[2.2] Veicot aktivitātes īstenošanu, ir konstatētas situācijas, kad projekta pilnvarotās personas darbības vai bezdarbības rezultātā nav izpildītas ar aktivitātes projekta īstenošanas līgumu uzņemtās saistības un dažādu apsvērumu dēļ nav sasniegti nedz projekta iesniegumā paredzētie mērķi (ēka nav atjaunota un nav sasniegts projekta ietvaros plānotais siltumenerģijas ietaupījums), nedz aktivitātes mērķi - noteiktais minimālais siltumenerģijas ietaupījums.

[2.3] Ja finansējuma saņēmējs ir privātpersona, ir paredzēta neatbilstoši veikto izdevumu atgūšanas procedūra[[4]](#footnote-4), kas paredz, ka:

* līgumslēdzējs - iestāde, kas ar finansējuma saņēmēju noslēgusi civiltiesisko līgumu par projekta īstenošanu, pamatojoties uz līgumu, ietur neatbilstoši veiktos izdevumus no projekta kārtējā vai nākamā maksājuma pieprasījuma;
* ja neatbilstoši veiktos izdevumus nav iespējams ieturēt un vienam projektam vienas neatbilstības gadījumā neatbilstoši veikto izdevumu summa nepārsniedz 120 EUR, neatbilstoši veiktos izdevumus var norakstīt izdevumos.

Savukārt, ja šādi neatbilstoši veiktos izdevumus nav iespējams ieturēt, tad saskaņā ar Eiropas Savienības struktūrfondu un Kohēzijas fonda vadības likuma 19.panta ceturtās daļas 24. un 25.pantā un MK noteikumi Nr.740 25.3.apakšpunktā noteikto pienākumu, līgumslēdzējs vienojas ar finansējuma saņēmēju civiltiesiskā kārtībā vai izdod administratīvo aktu par neatbilstoši veikto izdevumu atgūšanu triju mēnešu laikā no neatbilstības konstatēšanas, bet ne ilgāk kā Padomes 1995.gada 18.decembra Regulas (EK, EURATOM) Nr.2988/95 par Eiropas Kopienu finanšu interešu aizsardzību 3.panta 1.punktā noteiktajā termiņā un triju darbdienu laikā to kopā ar brīdinājumu par administratīvā akta piespiedu izpildi paziņo finansējuma saņēmējam (civiltiesiskā kārtībā panāktās vienošanās, administratīvā akta un brīdinājuma kopiju nosūta sertifikācijas iestādei).

Tādējādi šobrīd spēkā esošais regulējums nepieļauj atbrīvot finansējuma saņēmēju no atbildības un pienākumiem, nepiedzenot neatbilstoši izlietotus līdzekļus un neatgūt no finansējuma saņēmējiem, t.i., dzīvokļu īpašniekiem izmaksāto atbalsta finansējumu pilnā apmērā.

[2.4.] Vērtējot situācijas pēc analoģijas, ja finansējuma saņēmējs ir tiešās vai pastarpinātās valsts pārvaldes iestāde, atvasināta publiska persona vai cita valsts iestāde un pašvaldība labprātīgi neatmaksā projekta ietvaros piešķirto finansējumu, tad tiek piemērots MK noteikumu Nr. 740 24.punkts, kas cita starpā paredz, ka par neatbilstoši veikto izdevumu atgūšanas dienu uzskata dienu, kad Ministru kabinetā izskata šo noteikumu [23.punktā](https://likumi.lv/ta/id/214913#p23) minēto informāciju. Kas faktiski nozīmē, ka Ministru kabinets var lemt par neatbilstoši veikto izdevumu “ņemšanu uz budžetu” un šādi gadījumi iepriekš ir jau bijuši. Līdz ar to veidotojas nevienlīdzīga attieksme starp fiziskajām personām un, piemēram, pašvaldību, proti, fiziskām personām jāiet uz tiesu, kas var rezultēties piespiedu piedziņas vēršanā uz tās kustamo un nekustamo mantu, savukārt pašvaldības parādu var segt no budžeta līdzekļiem. Turklāt gadījumā, ja tiek lemts par līdzekļu labprātīgu atmaksu, finanšu avots tam būs no iekasētajiem nodokļiem, tas ir, no konkrētās pašvaldības iedzīvotāju labprātīgi samaksātajiem nodokļiem.

[2.5]Praksē, izpildot normatīvo aktu prasības attiecībā uz neatbilstoši veikto izdevumu atgūšanu, konstatēts, ka līdzekļu atgūšana atsevišķos gadījumos ir problemātiska. Piemēram, energoefektivitātes paaugstināšanas pasākumu īstenošanā būvkomersants lauzis līgumu ar pilnvaroto personu, netiek veikts jauns iepirkums un netiek pabeigti būvdarbi, nekvalitatīvi veikti būvdarbi, netiek novērsti trūkumi, ir konstatētas pilnvarotās personas prettiesiskas darbības, vai arī projektā paredzētais mērķis netika sasniegts, jo neizdevās piesaistīt finansējumu no kredītiestādes. Šajos gadījumos līdzekļu atgūšanas darbības tiek vērstas pret dzīvokļu īpašniekiem, lai no tiem atgūtu neatbilstoši veiktos izdevumus.

[2.6.] Pastāv arī situācijas, kad izmaksātā finansējuma atgūšanas process ir finanšu resursu patērējošs, vai arī smagnējs jeb laikietilpīgs. Šāda situācija var rasties tālāk norādītajos gadījumos.

[2.6.1] Piedziņas vēršana pret dzīvokļu īpašniekiem, izvērtējot katru dzīvokļa īpašnieku atsevišķi, nav rentabla un ekonomiski pamatota.

Piemēram, vairākkārt vēršoties pie pilnvarotās personas, un aicinot labprātīgi atmaksāt par neatbilstoši veiktiem atzītos izdevumus, tomēr tā nenodrošina minēto izdevumu atmaksu. Šādā gadījumā būtu jāuzsāk piedziņas process pret katru attiecīgās daudzdzīvokļu mājas dzīvokļu īpašnieku kā finansējuma saņēmējiem. Veicot minimālo izdevumu aprēķinu, kas būtu nepieciešami neatbilstoši veikto izdevumu atgūšanas procesa nodrošināšanai šādā kārtībā, secināms, ka atgūšanas procesa izdevumi ievērojami pārsniedz sagaidāmo ieguvumu, piemēram, par katru dzīvokļa īpašumu ir jāatgūst vidēji 481,49 EUR, savukārt darbības atgūšanas procesa nodrošināšanai valstij izmaksātu vismaz 834,79 EUR uz vienu dzīvokļa īpašumu. Turklāt papildus izdevumiem atgūšanas procesa nodrošināšanai, valstij būtu jāsedz arī izdevumi saistībā ar tiesas un tiesu sistēmai piekritīgo iestāžu darba nodrošināšanu iepriekš minēto civilprocesu ietvaros.

Līdz ar to neatbilstoši veikto izdevumu atgūšanas procesa rezultātā ne tikai valsts budžeta izdevumi ievērojami pārsniegtu atgūstamo neatbilstoši veikto izdevumu apmēru, bet arī pastāv varbūtība, ka tiesas sprieduma piespiedu izpildes rezultātā būtu nepieciešams pārdot attiecīgo dzīvokļa īpašumu izsolē, kas nav samērīgi attiecībā pret atgūstamo summu.

[2.6.2]Tāpat pastāv sarežģītas situācijas dzīvokļu īpašnieku maiņas gadījumos, piemēram, dzīvokļu pārdošanas/pirkšanas procesā, vai arī īpašuma mantojuma lietās, kad mantojuma masu mantojuma tiesībās nav pieteicies un apstiprināts neviens mantinieks, vai jaunā īpašnieka īpašuma tiesības nav nostiprinātas zemesgrāmatā.

[2.6.3] Atsevišķos gadījumos neatbilstošu izdevumu atgūšana var būt apgrūtināta situācijās, kad pilnvarotai personai (kas ir bijusi kā dzīvokļu īpašnieku kontaktpersona) ir pasludināts maksātnespējas process vai tā ir likvidēta, kā rezultātā neatbilstošu izdevumu atgūšanas process - vēstules par neatbilstoši veikto izdevumu atgūšanu, atgādinājumi un turpmākā sarakste - ir veicama ar katru dzīvokļa īpašnieku atsevišķi, kas ir finansiāli neizdevīgāks un laikietilpīgāks process. Ņemot vērā, ka šādos gadījumos ne vienmēr ir iespējams panākt konstruktīvus risinājumus, dzīvokļu īpašniekam tiek sūtīts atgādinājums par nepieciešamību veikt parāda apmaksu. Ja dzīvokļu īpašnieks nereaģē uz atgādinājumu, tam tiek sūtīts brīdinājums par to, ka tiks izmantotas tiesības vērsties tiesā par parāda piedziņu, un tad tiek uzsākts parāda piedziņas process. Tie ir gan izdevumi neatbilstoši veikto izdevumu atgūšanai pirmstiesas procesā, gan arī papildu finanšu resursi tiesvedības procesā, kas nepieciešami, lai atgūtu parādu, ko nav samaksājis dzīvokļa īpašnieks.

Izvērtējot minētos gadījumus, kad neatbilstoši veiktie izdevumi ir radušies no līgumslēdzēja, kas ar finansējuma saņēmēju noslēgusi civiltiesisko līgumu par projekta īstenošanu, neatkarīgu apstākļu dēļ, un, veicot pietiekamas, saprātīgas un samērīgas darbības, ir secināms, ka ne visos gadījumos ir iespējams nodrošināt neatbilstoši veikto izdevumu atgūšanas rezultatīvu procedūru.

[2.7] Vienlaikus šajos gadījumos ir jāņem vērā gan samērīguma princips attiecībā uz piedziņas vēršanu pret dzīvokļu īpašniekiem, gan arī lietderības apsvērumi, ievērojot potenciālo neatbilstošo izdevumu atgūšanas izmaksas.

Vienlaikus jāatzīmē, ka šajā situācijā nav piemērojams arī šobrīd noteiktais regulējums, kas paredz neatbilstoši veikto izdevumu norakstīšanu izdevumos, jo iepriekš minētajos gadījumos vienas neatbilstības gadījumā neatbilstoši veikto izdevumu summa būtiski pārsniedz 120 EUR slieksni, pie kāda būtu pieļaujama izdevumu norakstīšana.

Izvērtējot spēkā esošos normatīvos aktus gan specifiski ES fondu jomā, gan saistībā ar publisko resursu drošu finanšu pārvaldību, ir secināms, ka nepastāv tāds tiesiskais regulējums, kas atļautu atbrīvot finansējuma saņēmēju no atbildības un pienākumiem un tādējādi “neatprasīt” neatbilstoši izlietotus līdzekļus. Kā arī spēkā esošais regulējums nedod tiesības **Ministru kabinetam pieņemt lēmumu par neatbilstoši veikto izdevumu** **norakstīšanu valsts budžeta zaudējumos.**

# **Piedāvātais problēmas risinājums**

Aktivitātes mērķis ir paaugstināt daudzdzīvokļu dzīvojamo māju energoefektivitāti, lai nodrošinātu dzīvojamā fonda ilgtspēju un energoresursu efektīvu izmantošanu.

Valsts līmenī katra renovētā ēka dod būtisku ieguldījumu valsts ilgtspējīgā attīstībā un kopējā energoefektivitātes mērķa sasniegšanā.

Ņemot vērā, ka dzīvojamais fonds Latvijā strauji noveco, ēku uzturēšana ir dārga un nenodrošina ēkas ilgtspēju. Tādējādi aktivitātes ietvaros, veicot ēkas atjaunošanu, to ir iespējams ne tikai siltināt, bet arī nepieciešamības gadījumā veikt būtiskus uzlabojumus, piemēram, nesošo konstrukciju stiprināšanā, pagarinot ēkas mūžu. Turklāt energoefektivitātes uzlabošana daudzdzīvokļu dzīvojamās ēkās ne tikai samazina iedzīvotājiem izmaksas, bet arī uzlabo komforta līmeni dzīvokļos, dod iespēju katram iedzīvotājam izvēlēties sev vispiemērotāko apkures režīmu un atstāj pozitīvu iespaidu uz iedzīvotāju veselību.

Līdz ar to situācijās, kad aktivitātes ietvaros projekts kaut kādu apsvērumu dēļ netiek īstenots un gala rezultātā ir veicama neatbilstoši veikto izdevumu atgūšana no aktivitātes gala labuma saņēmējiem, kas šajā gadījumā ir daudzdzīvokļu dzīvojamās mājas dzīvokļu īpašnieki, netiek sasniegts aktivitātes mērķis. Turklāt šajā gadījumā finansiāli zaudējumi rodas ne tikai dzīvokļu īpašniekiem, bet valstij kopumā. Pretēji minētajam aktivitātes mērķim, dzīvokļu īpašnieki, kam jāveic maksājumi (neatbilstoši veikto izdevumu atgūšanas gadījumā) par būtībā nesaņemtajiem pakalpojumiem, var tikt novesti līdz pat maksātnespējai atkarībā no katra konkrētā iedzīvotāja ienākumiem, kas attiecīgi ietekmē kopējo attīstības līmeni valstī – iedzīvotāju dzīves kvalitātes pasliktināšanos, nesakoptu vidi utt.

Valsts interesēs ir panākt dzīvojamo māju sakopšanu, aizsargājot iedzīvotāju tiesības uz pilnvērtīgiem dzīves apstākļiem, kad dzīvojamā māja tiek atjaunota un iegūst “otru iespēju” un dzīvot šādā mājā ir ne tikai patīkami un droši, bet arī izdevīgi finansiālajā ziņā.

Tādējādi, lai novērstu iespējamo situāciju, kad aktivitātes ietvaros daudzdzīvokļu dzīvojamās mājas dzīvokļu īpašnieku dzīves apstākļi varētu pasliktināties un netiks sasniegts aktivitātes pamatmērķis, ir nepieciešams izstrādāt attiecīgu regulējumu normatīvajos aktos, kas pieļautu iespēju atbildīgajām iestādēm izvērtēt konkrēto gadījumu atsevišķi un Ministru kabineta līmenī lemt par tālāko rīcību šajā jautājumā.

Lai rastu risinājumu un atsevišķos gadījumos attiecībā uz šādām aktivitātēm, kas skar daudzdzīvokļu dzīvojamās mājas dzīvokļu īpašniekus, kad aktivitātes ietvaros finansējuma saņēmējs nevar ietekmēt finansējuma izmantošanas nosacījumus un nav iespējama līdzekļu atgūšana jeb procesa nodrošināšana ir nesamērīgi dārga (valstij neizdevīgāka) salīdzinājumā ar sagaidāmo ieguvumu, būtu nepieciešams paredzēt neatbilstoši veikto izdevumu norakstīšanu izdevumos kā atsevišķu izņēmumu.

Tādējādi, lai īstenotu piedāvāto risinājumu, ir nepieciešams veikt grozījumus MK noteikumu Nr.740 regulējumā, paredzot, ka ***gadījumā, ja neatbilstoši veiktie izdevumi ir radušies no finansējuma saņēmēja neatkarīgu apstākļu dēļ, atbildīgā iestāde, pamatojoties uz sadarbības iestādes izvērtējumu, iesniedz ziņojumu Ministru kabinetā un Ministru kabinets lemj par turpmāko rīcību neatbilstoši veikto izdevumu atgūšanā vai to norakstīšanu izdevumos.***

Ekonomikas ministrs R.Nemiro

Vīza:

Ekonomikas ministrijas valsts sekretāra

pienākuma izpildītājs valsts sekretāra vietnieks E.Valantis

Grīnberga 67013231

1. <https://likumi.lv/ta/id/214913-kartiba-kada-zino-par-eiropas-savienibas-strukturfondu-un-kohezijas-fonda-ieviesana-konstatetajam-neatbilstibam-pienem> Ministru kabineta 2010. gada 10. augusta noteikumi Nr. 740 "Kārtība, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem lēmumu par piešķirtā finansējuma izlietojumu un atgūst neatbilstošos izdevumus" [↑](#footnote-ref-1)
2. <https://likumi.lv/doc.php?id=36190> Publiskas personas finanšu līdzekļu un mantas izšķērdēšanas novēršanas likuma 1.pants. [↑](#footnote-ref-2)
3. <https://likumi.lv/ta/id/153465-eiropas-savienibas-strukturfondu-un-kohezijas-fonda-vadibas-likums> Eiropas Savienības struktūrfondu un Kohēzijas fonda vadības likums. [↑](#footnote-ref-3)
4. MK noteikumu Nr. 740 25.punkts <https://likumi.lv/ta/id/214913-kartiba-kada-zino-par-eiropas-savienibas-strukturfondu-un-kohezijas-fonda-ieviesana-konstatetajam-neatbilstibam-pienem> [↑](#footnote-ref-4)